मेरे अर्न्तमन की पीड़ा से निःसृत इस टिप्पणी का आशय व्यक्ति या व्यक्तियों की ओर नहीं, प्रवृत्ति की ओर संकेत करना है। लघुकथा विधा के लिए समर्पित हर सृजक इस मुद्दे पर गहरे से सोचे, यह अपेक्षा करना गैर-मौजूं नहीं होगा। इस मुद्दे पर गहरे से चिन्तन करना इसलिए ज़रूरी है कि आज लघुकथा संसार बहुत व्यापक है। उस संसार की चौकस-दृष्टि के मद्देनज़र समालोचक अपनी लेखकीय-नीति निर्धारित करें। संदेश यह जाना है कि लघुकथा के हर पक्ष में गहराई और सोच में तरलता है। समालोचक विधा का निर्माता माना जाता है, इसलिए उसकी छवि निर्माणकर्ता की हो, विध्वंसक की नहीं।